It-Tribunal għas-Servizz Pubbliku: sentenza Nieminen vs Il-Kunsill, F‑81/12, EU:F:2014:50 , punti 58 u 91, u l-ġurisprudenza ċċitata, li hija s-suġġett ta’ appell pendenti quddiem il-Qorti Ġenerali tal-Unjoni Ewropea, Kawża T‑464/14 P

Il-Qorti Ġenerali tal-Unjoni Ewropea: sentenza Stols vs Il-Kunsill, T‑95/12 P, EU:T:2014:3 , punt 32

Il-Qorti Ġenerali: sentenza Buendía Sierra vs Il-Kummissjoni, T‑311/04, EU:T:2006:329 , punt 172, u l-ġurisprudenza ċċitata

Fil-kuntest tal-proċedura ta’ promozzjoni, l-Awtorità tal-Ħatra hija obbligata, skont l-Artikolu 45(1) tar-Regolamenti tal-Persunal, li twettaq, qabel kull promozzjoni, l-eżami komparattiv tal-merti tal-uffiċjali li jistgħu jiġu promossi kollha. B’mod iktar partikolari, fil-kuntest tal-eżami tagħha, l-Awtorità tal-Ħatra tista’ tiġi assistita mis-servizzi amministrattivi fil-livelli differenti tal-ġerarkija, konformement mal-prinċipji inerenti fil-funzjonament ta’ kull stuttura amministrattiva ġerarkika, li huma rregolati fl-ewwel paragrafu tal-Artikolu 21 tar-Regolamenti tal-Persunal, skont liema uffiċjal, ikun xi jkun il-grad tiegħu fil-ġerarkija, għandu jassisti u jgħaddi pariri lis-superjuri tiegħu.

Madankollu, eżami minn qabel, fi ħdan kull Direttorat Ġenerali, tal-fajls tal-uffiċjali li għandhom ir-rekwiżiti għall-promozzjoni ma għandux bħala effett li jissostitwixxi ruħu għall-eżami komparattiv li sussegwentement għandu jitwettaq, meta dan ikun previst, minn kumitat tal-promozzjoni, imbagħad mill-Awtorità tal-Ħatra.

B’mod partikolari, sakemm l-eżami komparattiv tal-merti tal-uffiċjali li jistgħu jiġu promossi ma jridx isir bla użu, ma jistax jiġi ammess li l-Awtorità tal-Ħatra sempliċiment teżamina l-merti tal-uffiċjali li huma fl-aħjar pożizzjonijiet fil-listi stabbiliti mid-diversi servizzi jew Direttorati Ġenerali.

Minn dan isegwi li l-interess eventwali li jitwettaq, fl-ewwel lok, paragun tal-merti tal-uffiċjali li jistgħu jiġu promossi fi ħdan kull servizz, sabiex tittieħed inkunsiderazzjoni l-ispeċifiċità ta’ kull wieħed minnhom, ma jistax, fid-dawl tal-Artikolu 45 tar-Regolamenti tal-Persunal, jeżenta lill-Bord tal-promozzjoni u lill-Awtorità tal-Ħatra milli jipparagunaw il-merti tal-uffiċjali li jistgħu jiġu promossi kollha.

It-tabelli sommarji użati mill-Bord tal-promozzjoni għall-uffiċjali li jistgħu jiġu promossi kollha, fis-sens tal-Artikolu 5(2) tad-deċiżjoni li permezz tagħha r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà stabbilixxa r-regoli tal-proċedura ta’ promozzjoni għall-finijiet tal-applikazzjoni tal-Artikolu 45 tar-Regolamenti tal-Personal, isemmu, għal kull grad, l-uffiċjali indikati għall-promozzjoni mis-servizzi skont il-possibilitajiet ta’ promozzjoni li jirriżultaw mill-kwotas indikattivi stabbiliti mid-Direttur għar-Riżorsi Umani. Anki jekk it-tabelli sommarji jippermettu, f’miżuri differenti, li wieħed ikun jista’ jagħti daqqa t’għajn tas-sitwazzjoni tal-uffiċjali li jistgħu jiġu promossi kollha tal-istess grad, huma ma jinkludu l-ebda riferiment għall-funzjonijiet prinċipali u għall-merti eventwali tal-uffiċjali li jistgħu jiġu promossi li ma kinux ġew indikati għall-promozzjoni mis-servizzi. Il-kontra huwa minnu għall-uffiċjali li jistgħu jiġu promossi li kienu indikati għall-promozzjoni mis-servizzi, li l-funzjonijiet prinċipali tagħhom huma elenkati u li għalihom teżisti ġustifikazzjoni fil-qosor tal-proposta li jiġu promossi bbażata fuq il-merti tagħhom. Din it-tabella tinkludi differenza fit-trattament bejn dawk li kienu immedjatament proposti għall-promozzjoni mis-servizzi u l-oħrajn. Il-vantaġġ li għandhom tal-ewwel li jkollhom il-merti tagħhom enfasizzati f’dokument sommarju li jista’ jiġi faċilment użat huwa ta’ natura li jivvizzja l-istadji tal-proċedura ta’ promozzjoni fejn dan seta’ jiġi wżat.

(ara l-punti 46, 47, 50, 51 u 57)

Il-Qorti Ġenerali: sentenzi Tsirimokos vs Il-Parlament, T‑76/92, EU:T:1993:106, punt 17; Caravelis vs Il-Parlament, T‑182/99, EU:T:2001:131, punt 33, u Heurtaux vs Il-Kummissjoni, T‑172/03, EU:T:2005:34, punt 40